واجه مولانا محمدانور ملازهی، عین‌العلوم گشتِ حدیثِ استاد زی 27 تیر 1396 ئا سراوانِ هُورېں قبرستانا وانگ بوت.
په سنی‌آنلائنِ هالکاریا، واجه ملازهی که گوستگېں شنبهِ رۏچا خواش ؤ‌ سراوانِ راها ماشینِ چپ بیگِ سببا گۏں وتی زامات مولوی عبدالغفورا ٹپی بوت ؤ زاهدانِ‌خاتم‌الأنبیاءِ نادراهجاها آسی‌یو بهرا داخل کنگ بوت.
واجه رند چه چنت رۏچ بےساری، پیریگېں بیگاها دنیا ویل دات ؤ دیم په وتی ربِّ نېمگا رهادگ بوت. واجه ملازهیِ نمازجنازها بازېں مردمے چه بلوچستان ؤ دگه جاهاں وتا سراوانا سر کت. مولانا ملازهیِ نمازجنازه گۏں مولانا عبدالحمید اهل‌سنتِ دینی رهشۏنِ پېشنمازیا وانگ بوت.
واجه مولانا عبدالحمیدا پېش چه نمازجنازها گپ کرت ؤ گوشتی: مولانا محمدانور یک ربّانی، نېک، دلسۏچ ؤ عابدے اَت. واجها وتی با برکتېں عمر گۏں اسلامی شریعتِ وانېنگا گوازېنت.
مولاناعبدالحمیدا دېمترا گوشت: ما چه واجهِ روگا سک دلپدرد بوتېں، مولانا محمدانورِ روگا ما په استان ؤ تمام آ کسانیا که دلپدرد بوتگنت، تسلیت گوشیں. واجه ملازهی شیخ‌الحدیث مولانا محمدیوسف حسین‌پورِ زمانگی یار بوتگ، شیخ‌الحدیث ؤ اِے دگه عالم ؤ واجهِ زهگاں خاص تسلیت گوشېں.
مولانا عبدالحمیدا گېش کرت: عالم تهنا فامیلَے نهنت،‌ عالماں فامیل ؤ قوم نېست، بلکېں تمامېں مردمانیگ اِنت، په گرداں یک‌اندازه دل سوچنت ؤ په آیاں پهکېں مردم برابر اَنت.
مولانا محمدانور ملازهی سال 1313 شمسیا “بالاقلا کله‌گان” سراوانِ میتگے دنیایا آتک، واجها وتی وانگ پاکستانِ مزنېں دینی مدرسه‌یاں چوش “دارالعلوم” ٹنڈواللهیار سند، “قاسم‌العلوم” ملتان ؤ “دارالعلوم” کراچیا وانتگنت. واجها پاکستانِ مزنېں واجهانی گورا چوش مولانا ظفراحمد عثمانی، مولانا جمشید، مولانا موسی‌خان بازی، مفتی محمدشفیع عثمانی، مفتی رشیداحمد لدیانوی، مولانا سلیم‌الله‌خان و مولانا سحبان‌محمود رحمهم‌الله، علم ؤ زانت حاصل کت.
واجها گڈسرا سال 1382 قمریا چه دارالعلوم کراچیا وتی وانگ دربرت.
همے پیم واجه ملازهیا تفسیرِ زانت چه مولانا غلام‌الله خان، مولانا عبدالله درخواستی ؤ مولانا عبدالغنی جاجرویِ محضرا وانتگ ؤ دربرتگ.
مولانا محمدانورا تا وتی زندگیِ آخر سرا عین‌العلوم گشتا دو حدیثی کتاب «مشکاة‌المصابیح» ؤ «صحیح مسلم» وانینتنت.